Ars Fennica Raidperele  28. veebruaril andis Soome president Tarja Halonen Kumus pidulikult üle 2008. aasta Ars Fennica kunstiauhinna, mille pälvis Eesti foto- ja videokunstnik Mark Raidpere. Mark Raidpere (s. 1975) on õppinud fotograafiat ja filmikunsti ning tegutsenud alates 1990. aastate lõpust aktiivselt kunstnikuna, esialgu paralleelselt moefotograafi tööga. Tema rahvusvaheline tähelend sai alguse 2005. aastal, mil ta esindas Eestit Veneetsia biennaalil. Pärast seda on ta tööd olnud isiku- ja grupinäitustel väljas Prantsusmaal, Itaalias, Soomes, Poolas, Inglismaal, Iirimaal, Hispaanias, Venemaal, USAs ja Türgis. Varem on Raidpere pälvinud Kultuurkapitali preemia, olnud Hansapanga (tänase Swedbanki) kunstiauhinna laureaat ning võitis mullu maineka Gilles Dusein'i kunstiauhinna Prantsusmaal ja esimese preemia videokonkursil LOOP '08 Barcelonas Hispaanias.